《雨花台》
元代·许谦

大江断后谁绝前，右踞苍虎龙左蟠。英雄角逐三百载，庭花玉树歌声残。

王气消磨城郭改，荒村古木栖寒烟。我来两月不出户，登台始觉天宇宽。

城中楼观在井底，环视百里皆峰峦。烈风拔树云蔽野，飞电霹雳驱蜿蜒。

虚亭坐视河海涌，平地立见波涛翻。天开翳扫群响息，空翠削出滁和山。

阴阳云雨反覆手，向来喜惧诚无端。兴亡世事亦如此，俯仰千岁须臾间。

作者简介：（1270—1337）金华人，字益之，号白云山人。幼孤，力学。从金履祥学，尽得其奥。教授乡里，不应辟举。居东阳八华山，学者争往从之。四方之士，以不及门为耻。或访以典礼政事，闻者无不厌服。卒谥文懿。有《读书传丛说》、《诗名物钞》、《白云集》等。